Papersnake/gushiwen huggingface dataset:
柳下渔次韵
林景熙（宋代）

瓦瓯一醉万事了，醒来然竹清溪晓。
半蓑烟雨披春寒，堤上落溪已如扫。
荒矶白鸟无离愁，明月清风满幽抱。
却邻灞水长亭西，几树柔条不得老。
汉槎丙穴今已非，网罟相寻纵鳞少。
何如卷钓两忘机，鱼向树根吹絮饱。
同复园游云林寺闻钟声
陈曾寿（清代）

钟发空山瓮底雷，流云万壑共徘徊。一心古庙香炉去，合眼诸天龙象来。

定入枯僧犹未塔，坐深寒石欲成灰。神幡淡尽残阳影，断梦还凭再杵回。
雪后寄荷塘幻住庵盲僧四首 其二
释德洪（宋代）

表里洞然无量相，晦明无计掩藏伊。庵中但见人孤坐，门外从教事不知。
和筱岫次韵元微之咏醉十二篇 其六 忆醉
孙元衡（清代）

洛阳酒会从前事，金谷诗人少后期。三百青铜随地数，凌风玉树早花时。
题静春堂集
钱仲鼎（宋代）

闭门雪卧远，咏史风情留。
诗有三百篇，令子手所裒。
汝翁秀儒林，殖学媲前修。
六经穷窔奥，万象工雕锼。
广矣雅音正，悕矣骚情幽。
照耀明月珠，珍重珊瑚钩。
一读令人喜，再读令人愁。
李杜骨已朽，江湖名同流。
忆昔托末契，东城得追游。
平时少契阔，暇日多唱酬。
栎材自揣劣，藻思谁与俦。
老我岁冉冉，霜鬓风飚飚。
索居破茅屋，寒拥敝貂裘。
夜来清梦飞，故绕松江头。
梦中不识路，修亭渺悠悠。
粲然见梅花，落月香影浮。
性情阅千古，感发交未休。
神交赴冥冥，知我双白鸥。
少年游
杨泽民（宋代）

三分芳髻拢青丝。花下岁仙姿。殢雨情怀，沾风踪迹，相见恨欢迟。

能言艳色如桃李，曾折最先枝。冶叶丛中，间花堆里，那有者相知。
同舍置酒孙园招熊莘老
项安世（宋代）

千年故国阳春地，今日王孙尚姓熊。
坐上堂堂皆此客，云间姓姓看诸公。
题诗小苑春风里，把酒夕阳烟雨中。
莫恨来迟桃李过，绿襕衫色正葱葱。
晚步偕莱仙作
陈长孺（清代）

将花未花早稻秀，欲雨不雨秋云凉。老夫心事复谁识，要替乱山留夕阳。
致斋太常寺以杖画地成二首 其一
刘攽（宋代）

少有閒人访寂寥，薄云淡日早春朝。庭花弄蕊萱生笋，时见东风趁柳条。
山头鹿
陆游（宋代）

呦呦山头鹿，毛角自媚好，渴饮涧底泉，饥啮林间草。
汉家方和亲，将军灞陵老。
天寒弓力劲，木落霜气早。
短衣日驰射，逐鹿应弦倒。
金盘犀筋命有系。
翠壁苍崖迹如扫。
何时诏下北击胡，却起将军远征讨？泉甘草茂上林中，使我母子常相保。
用坡仙梅花十韵·咏梅
刘黻（宋代）

草木班中有此花，暗香浮动影横斜。
古今陶写閒情性，惟说西湖处士家。
天道吟
胡宏（宋代）

一气安然不强为，大强先去少强随。
本来把定真消息，不是迂愚却是谁。
忆王孙十二首　 其五 集句
刘基（明代）

当时我醉美人家。肯信流年鬓有华。海燕西飞白日斜。

对残花。莫怨春风当自嗟。
题堂下桐
张耒（宋代）

零落当轩两树桐，秋来相伴一衰翁。
寒枝向月空余影，陨叶知时不待风。
故国山川天黯淡，美人音信雁西东。
岁华节物俱寥落，满眼牢愁赖酒攻。
题友人自方家峪迁居北山栖霞岭
张炜（宋代）

素喜华居逼禁闉，北山何事又移文。
来依岳麓千章翠，閒却南屏一片云。
招月咏梅君自乐，煮泉瀹茗客同分。
未随燕雀伸忱贺，先剪溪藤述寸芹。
秋景 闭门感秋风
刘辰翁（宋代）

世路故当穷，兴亡一转蓬。闭门羞俗子，仰屋感秋风。

旧日施行马，如今掩候虫。瞭然一叶下，从此万山空。

岁月玄蝉槁，乾坤白雁通。荒凉今又在，吹笛月明中。
病起四诗·四论报
陈造（宋代）

我本扶犂手，为儒父史意。
全家饱官廪，发肤尽君赐。
一念三稽饱，报答迄未议。
向来挹前修，谓可跬步至。
即今频频食，空负堂堂志。
尚当桑榆收，未可弁髦弃。
柰何不自爱，生理冒所忌。
致君荣吾亲，环省已不冀。
余年犹视息，旧学有造诣。
其次在立言，揆予敢辟是。
於世粗有益，就死可无愧。
噬将金玉女，凛凛戒失坠。
寄释子良史酒
韦应物（唐代）

秋山僧冷病，聊寄三五杯。应泻山瓢里，还寄此瓢来。
莺啼序 西湖怀古
黄德贞（清代）

苏堤柳下维画舸，凭阑远眺。叹西陵、卖断繁华，两峰螺黛如扫。

忆往日、香车油壁，六桥三竺青葱好。更桂香荷艳，玻璃冷浸霞晓。

洪谷兴酣，北苑得意，叫绝游仙棹。但满眼、刍牧樵苏，极悬崖控绝岛。

遍亭皋、桃林歇马，采莲歌、换关山调。抚流波，荇藻涟漪，濲纹留照。

游鱼吹浪，飞燕翔空，惯听笙歌闹。乘好景、晴和淑媚，吟赏湖光，灏楼开妆镜，舟移芰浦，南屏爽气排林表。

羡逋仙，笑指梅花老。孤山鹤梦冰雪绕。渐暖日嘶风，骅骝啮尽芳草。

湘帘澄碧，绿水柔蓝，裁笔强墨妙。约略烟岚疏树，瞻顾从容，拟拾幽蘋，白云胶扰。

银飘鬓丝，蟾辉映雪，幸西家尚容惫耄，趁稀龄少寄临风傲。

斜阳一曲瑶琴，放艇湖心，水香月皎。
历阳苦雨（一作夜雨）
顾况（唐代）

襄城秋雨晦，楚客不归心。亥市风烟接，隋宫草路深。

离忧翻独笑，用事感浮阴。夜夜空阶响，唯馀蚯蚓吟。
古意四首 其二
周密（宋代）

老马伏枥鸣，终有万里志。枯桐爨下焦，中抱千古意。

凡物有所遭，时亦有泰否。古木根柢深，春风有时至。
次韵客饷鲈蟹
方岳（宋代）

江鲈淮蟹不论钱，肯到湖边明月船。
玉脍雪螯新煮酒，桂花香后菊花前。
大明桥
刘嘉谟（宋代）

东望扶桑路，聊为万顷看。
世无黄叔度，君试倚阑干。
偶书
徐侨（宋代）

有原一本流无穷，有物万殊生不同。
自从太极两仪后，往古来今感应中。
梅雨潭
李介山（宋代）

灵源分左界，千仞落飞泉。
散作一空雨，长如四月天。
挂崖寒练直，溅席水珠圆。
湫石龙应在，岩扉浮翠烟。
宫词 其六十八
赵佶（宋代）

绪风轻转莺篁巧，惠日初回燕舌娇。芍药画阑缯不断，杨花临砌雪难消。
大德歌·春
关汉卿（元代）

子规啼，不如归，道是春归人未归。几日添憔悴，虚飘飘柳絮飞。一春鱼雁无消息，则见双燕斗衔泥。
题李文石校经图小影
吴保清（清代）

人生任天机，至理靡不通。静观群动息，冰雪澄其胸。

读书观大群，精力穿苍穹。久之神悟澈，运用嘻无穷。

玉溪学獭祭，彭城工雕龙。挦扯章句间，毋乃愧称雄。

君负奇特才，矫若挺长松。弱龄破万卷，谈笑座生风。

摇笔起山岳，突兀撑晴空。业邃勤自韬，随意图其踪。

有画不必展，有书姑弗攻。卷石可徙倚，草色方青葱。

顺时适至性，怀抱方惺忪。仿佛王逸少，啸傲会稽东。

又如诸葛子，抱膝吟隆中。或方黄叔度，或拟郭林宗。

我独摅臆断，纯仁忠彦同。会心不在远，相对双梧桐。
彭明府退庵招同江若海诸公茶集
释今无（明代）

所思隔珠江，一苇法流通。高盖低银浪，清谈夺綵虹。

水浮荷气密，风落竹声同。斟酌双兰影，芳馨还令公。
春送十四叔赴任渝州录事绝句（中字）
权德舆（唐代）

随牒忽离南北巷，解巾都吏有清风。

巴城锁印六联静，尽日闲谣廨署中。
咏史下·谢安
陈普（宋代）

临安猿鹤共清吟，犹作投机叩齿音。
商鞅禹文无辨别，冶城数语是何心。
次郑府判金字韵
杜范（宋代）

巇岖来北固，邂逅识南金。
未觉人间役，欣同物外心。
灯花残也半，桂子落秋深。
细听朱弦曲，寥寥大雅音。
过韫秀堂观仲豫二诗因次其韵 其一
释道潜（宋代）

箕南斗北各殊方，谁信相思去梦长。蓬断草枯当岁晏，寥寥空对蕙炉香。
浩吾襄孙饯别海上酒楼十二首选二 其一
夏曾佑（清代）

家住明湖第几桥，风灯水驿耐迢迢。王城如海谋归隐，白塔无言送客桡。

新梦已迷蓬岛月，绮怀消尽广陵涛。樽前暮雨家何处，应有衰亲数漏遥。
再经上杭
黄廷用（明代）

一别杭川三十春，重过半是旧游人。却怜世事浑成梦，谁访游游独悟真。

布褐相看青眼在，绮游游游游游游。游游游游游游游，游游游游游游游。
槐
葛绍体（宋代）

槐幄成阴绿正宜，青虫为蠹只空枝。
花神巧与换新绿，恰似春风三月时。
渔村夕照
沈明臣（明代）

不知谁唱白铜鞮，杨柳村过即大堤。
欸乃一声风断续，打鱼人背夕阳西。
塘上行
李咸用（唐代）

横塘日澹秋云隔，浪织轻飔罗幂幂。红绡撇水荡舟人，

画桡掺掺柔荑白。鲤鱼虚掷无消息，花老莲疏愁未摘。

却把金钗打绿荷，懊恼露珠穿不得。
念奴娇
葛郯（宋代）

年来衰懒，渐无心赏遍，目前佳趣。寂寂墙险春荠老，不到先生趣俎。诗卷寻医，禅林结局，酒入昏田务。山头云气，为谁来往朝暮。犹有筇杖多情，扪萝踏石，坠半严华雨。更向葭丛摇短艇，惊起飞鸿烟渚。横玉凄清，焦桐古淡，一笑忘千虑。更阑人静，此声今在何处。
送李阁使知冀州
梅尧臣（宋代）

騕褭黄金络，春风北渡河。
将军守汉法，壮士发燕歌。
绿水塘蒲短，晴天寒雁多，
家声复年少，矍铄笑廉颇。
雍雍者鸿十六章 其十一
黎景义（明代）

明皇帝中兴，永历三年。屠维赤奋若，秋届毕玄。吉日乙酉，蓂谢晦前。

设帨际期，八帙开先。有子三人，有孙倍旃。既拜既舞，既粒既鲜，万寿如天。
绍兴享先农十一首
佚名（隋代）

制为量币，厚意是将。
求之以类，各因其方。
于以奠之，精诚允彩。
神其享止，惠我无疆。
春夜温故六言二十首
刘克庄（宋代）

门前客已去矣，屋里人安在哉。
寒雀张罗可得，春燕衔泥不来。
古塞曲
释惠崇（宋代）

边烽久不息，戍鼓何鼟鼟。
五月无青草，滂沱流断冰。
胡儿昧形胜，汉骑恣凭陵。
出号朔风起，受降沙垒崩。
楼烦已纳款，天意口威稜。
归佩封侯印，喧然世所称。
朝日何曈曈
汪广洋（明代）

朝日何曈曈，澄辉丽华屿。众鸟欣已集，交交互鸣语。

缅怀当来游，旌麾戒炎暑。楼船渡烟雾，弭节章之渚。

章渚隘卑湿，夕气暝蒸雨。偃仰凭危阁，何以浣襟宇。

适兹凉飙至，高蝉振鸣羽。清芬散川原，微澜动浦溆。

谁云披景光，宁不感时序。独立畅余怀，驰思更延伫。
八声甘州
郑梦协（宋代）

大江流日夜，客心愁、不禁晚来风。把英雄□气，兴衰馀事，吹散无踪。但有山围故国，依旧夕阳中。直北神州路，几点飞鸿。

欲问周郎赤壁，叹沙沉断戟，烟锁艨艟。听波声如语，空乱荻花丛。甚云间、平安信少，到黄昏、偏映落霞红。莼鲈美，扁舟归去，相伴渔翁。
山居诗
雪梅和尚（明代）

道人卓锡爱名山，四面巉岩指顾闲。
风牖坐闻松子落，石床定起藓痕斑。
鸣禽花坞春常在，隔水柴扉夜不关。
惟有白云知此意，庵前飞去又飞还。
偈颂六十首
释昙华（宋代）

一棒一条痕，一掴一手血。
临济老瞎驴，至今犹未瞥。
须弥顶上浪拍天，大洋海水无一滴。
伟哉本色人，顶门亚三只。
辨龙蛇百草头，擒虎兕一毫力。
穿大地人鼻孔，坐断衲僧摇舌。
重赠刘原父
欧阳修（宋代）

忆昨君当使北时，我往别君饮君家。
爱君小鬟初买得，如手未触新开花。
醉中上马不知夜，但见九陌灯火人諠哗。
归来不记与君别，酒醒起坐空咨嗟。
自我我亦随往矣，行即逢君何恨邪。
岂知前後不相及，岁月◇◇行无涯。
古北岭口踏新雪，马盂山西看落霞。
风云暮惨失道路，◇谷夜静闻◇◇。
行迷方向但看日，度尽山险方逾沙。
客心渐远诚易感，见君虽晚喜莫加。
我後君归祗十日，君先跃马未足夸。
新年花发见回鴈，归路柳暗藏娇鸦。
而今春物已烂漫，念昔草木冰未芽。
人生每苦劳事役，老去尚能怜物华。
从今有暇即相过，安得载酒长盈车。
六言吾首赠李相士景春
刘克庄（宋代）

马公带些火色，孟生不舍山肩。
争问唐举相法，谁赠君平卦钱。
虎丘二姜先生祠
王焜（清代）

掖垣抗疏触天威，拜杖淋漓血染衣。远戍孤臣终守节，罢官难弟竟无归。

宣州藁葬依灵爽，茂苑荒祠隐翠微。下马行人奠椒醑，千秋孤竹并光辉。
画堂春
刘建（清代）

春风淡荡柳丝柔。无端情思悠悠。终朝独自倚高楼。

懒下帘钩。

怕睹花间蛱蝶，惊看水上雎鸠。莺俦燕侣各风流。

那管人愁。
水龙吟（武宁瑞莲）
杨无咎（宋代）

晓来雨歇风生，素商乍入鸳鸯浦。红蕖翠盖，不知西帝，神游何处。罗绮丛中，是谁相慕，凭肩私语。似汉皋珮解，桃源人去，成思忆、空凝伫。

肯为风流令尹，把芳心、双双分付。碧纱对引，朱衣前导，应须此去。好揖清香，盛邀嘉客，杯行无数。唤瑶姬并立，如花并蒂，唱黄金缕。
蓑衣
翁照（清代）

记得寒江外，曾披上钓舟。烟波双鬓老，风雨一身秋。

戴笠偏相称，垂竿亦自幽。严陵如爱此，应不著羊裘。
默坐
罗与之（宋代）

厌调鞍马佩金壶，默坐空窗气晏如。
已觉胸襟忘得丧，那知花草就荣枯。
弦何庸绝琴宁有，声未曾销尘本无。
此语倘教游子听，料应诮我一何愚。
挽陈衍死敌
陈一龙（明代）

荣膺一命出徂征，勇士堂堂统义兵。誓志矢心甘效死，愁云落日竟捐生。

香山拟并孤高节，锦水空流咽哽声。英爽不随阴晦散，夜来长傍斗星明。
见日庵旧址
师显行（宋代）

跨鹤骖鸾访穉川，松风吹散铁桥烟。
联登百步眼万里，长啸一声身九天。
倚大石楼敲竹杖，蹑飞云顶着吟鞭。
而今饱挹罗浮秀，未服灵丹亦是仙。
宣城五日
赵文楷（清代）

独倚危楼望眼醒，轻寒微雨昼沈冥。一春花事愁中尽，五月鹃声梦里听。

南浦离离芳草绿，西山漠漠晓峰青。他乡五度蒲觞节，自笑年来逐浪萍。
立春
书山（清代）

阳和回驭岁更新，人物雍熙岛屿春。澥谷条风吹彩仗，青郊小雨浥纤尘。

梅花竹叶閒中味，柑酒辛盘客底身。不效东坡戴幡胜，肯教辜负度良辰。
题戴枫仲梦入丹枫阁图即送归山右
张廷瓒（清代）

平林秋散赤城霞，石径森阴小阁遮。萧瑟空山高士卧，曾无清梦到春花。
门有万里客
曹植（两汉）

门有万里客。
问君何乡人。
褰裳起从之。
果得心所亲。
挽裳对我起。
太息前自陈。
本是朔方士。
今为吴越民。
行行将复行。
去去适西秦。
忆松江
释保暹（宋代）

曾向长洲泛渺漫，沈青空阔鸟飞难，
平沙杳杳夜潮落，别浦依依秋树寒。
间浸客亭浮去棹，冷淹渔屋漾垂竿。
归心早晚悬帆到，是处僧楼更上看。
与伯文同作生朝林母在闽
陈杰（宋代）

翠竹西江我屋，白云南粤君家。
当日设陈弧矢，今朝相对天涯。
比作黑饭新茶二首未蒙文中县丞宠和走笔再赋以助一笑 其一
葛胜仲（宋代）

点漆饭蒙清净供，翻匙那敢配羊寒。独欣法味盈斋钵，尚欲诗辞看弹丸。
题山光楼
孔武仲（宋代）

山静围平野，楼高映碧空。
人居仙岛曲，天入画屏中。
倚槛云蟾近，倾觞客兴同。
扁舟期一到，须借五湖风。
咏荆州瑞莲
李曾伯（宋代）

莲之为瑞固有之，水神岂肯轻种奇。
双花仅见子辱表，并蒂尝种原父诗。
未如今年荆州幕，拔萃出类罗方池。
二花三花四五花，至於六花同一枝。
根荄太华玉井藕，彷佛函德铜池芝。
晓来朝日千叶开，宛若群玉齐顷葵。
花工示人厥有象，岂止绿沉而红依。
花中独此号君子，爱莲有说闻濂溪。
方今众贤聚本朝，左右周召而皋夔。
朝和物和天地和，荐之千载之一时。
主人生平不好异，一见错愕开双眉。
此天产也岂人力，赋此直欲同僚知。
琳老惠麸乾隆走笔奉寄
毛滂（宋代）

何人弹铗苦思鱼，食肉而飞亦任渠。
谁见东堂病居士，山僧乞食亦分余。
喜钱申伯病起二首
张元干（宋代）

花飞伤宿雨，山润照清晨。
念子经时卧，嗟予一味贫。
稍闻疏药饵，遐想整衣巾。
何日扶藜出，相陪醉晚春。
晋祠三首 其二
孛朮鲁翀（元代）

泉溜琮琤玉冻香，稻塍历落卦齐疆。山头云气结媒雨，木杪风声凛孕霜。

神瀵有灵凝沆瀣，客缨无垢得沧浪。不须对境谈今古，聊咏新诗送夕阳。
和尤帅长赠郑通庵韵二首
李曾伯（宋代）

此别何年此会重，翁无占我我占翁。
我官翁卜无相远，闻早归欤计则同。
送王朝言少参之江西次工科林粹夫韵
王缜（明代）

十年青琐附龙鳞，直道无求任屈伸。风采朝端谁是伴，英豪公屈有斯人。

江湖荡漾凭孤棹，岩谷穷寒借早春。此去不须愁远别，赐环消息果然真。
蝶蝶行
李攀龙（明代）

蝶蝶翻翻戏，游来东园苜蓿中。不知谁家涎涎乳子燕，衔之我入窈窕紫深宫。

紫深宫，欂栌间，高坐顑颔待哺两黄口。睨之阿母得食还，摇头鼓翼。

谁忍视蝶蝶，轻薄亦可怜。
句
高璩（唐代）

公斋一到人非旧，诗板重寻墨尚新。
在紫霄夫人席上作
桃花夫人（唐代）

昔时训子西河上，汉使经过问妾缘。

自到仙山不知老，凡间唤作几千年。
雪后梅边
方岳（宋代）

老来筋力倦登山，契阔梅花几日间。
莫与梅花筋力倦，且推一雪阻跻攀。
题山居十绝 其八 跨鳌
胡仲弓（宋代）

惊涛日夜战喧豗，危甚瞿塘滟滪堆。稳把一竿临碧水，三神山上钓鳌来。
贺圣朝
杜安世（宋代）

牡丹盛拆春将暮。群芳羞妒。几时流落在人间，半间仙露。

馨香时冶，吟看醉赏，叹谁能留住。莫辞持烛夜深深，怨等闲风雨。
隐居
周密（宋代）

深杜衡门谢往还，不将名字落人间。地偏仲蔚蓬蒿径，尘远渊明松菊关。

事有难言惟袖手，人无可语且看山。几年不到门前树，相对清溪尽日闲。
野外
吴沆（宋代）

野外望中阔，遥山宛转随。
小溪芳草合，高树古藤垂。
鸟过惊风疾，云行度岭迟。
回头失归路，还问老农知。
示阮冠
胡寅（宋代）

一行作吏掷分阴，世路尘劳满客襟。
三语风流归梦想，十年书客寄浮沉。
门前种柳春光好，堂上鸣弦古意深。
别后新诗都觅取，对哦湘渌醉还斟。
颂古三十首 其四
释怀深（宋代）

云门舌上有龙泉，爱把金针黑处穿。要会衲僧巴鼻子，一条红线两人牵。
论语绝句一百首
张九成（宋代）

向也於公隔一重，寻思常在梦魂中。
如今已是心相识，尔自西行我自东。
普明寺西亭五绝句 其五
韩维（宋代）

野鹤飞来水树春，丹砂作顶羽如银。似矜毛彩非凡偶，欲下清波犹顾人。
长安龙图陈学士宠示重阳日翠微楼上见览拙诗
魏野（宋代）

斗城谁建翠微楼，富贵陈家小状头。
和记从今为四绝，凤毛玉筯与银钩。
颂古一百二十一首
释宗杲（宋代）

以平报不平，王法本无亲。
临济虽明眼，也是黄龙精。
陆士衡墓
皇甫汸（明代）

平原秉秀质，吴趋蔚清芬。迈德自轩裔，夙龄非世群。

圭璋既特自，华萼复辉纷。运谢金陵气，铭晞石室勋。

砥节在绳祖，奉义乃从军。宁知怀慷慨，从兹婴垢氛。

旗掩朝歌月，剑起夜台云。李广忌为将，扬雄耻缀文。

鹿苑成单露，狐丘迷旷芸。吁嗟千载鹤，何处一来闻。
吴中柳枝（四首）
陈秀民（元代）

棠梨花开郎出门，宜男草生妾思君。
如何宜男草上露，不湿棠梨花底云。
山行归晚
释善珍（宋代）

药迳入云林，晚晴扶杖吟。
照泥星复雨，经朔月犹阴。
树折怜巢覆，泉清见叶沈。
爱闲自如此，不是学灰心。
观潮 其四
黄裳（宋代）

十州基址难沦没，二浙源流且溯洄。秋信最宜吴地看，雪峰飞向越溪来。
湖山
陆游（宋代）

城边小市聚，烟水淡秋容。
南走兰亭路，迢迢云外钟。
归雁
杨时（宋代）

天末惊风急，江湖夜思长。
悲鸣愁绝塞，接翼冒清霜。
泽岸多缯弋，云间乏稻梁。
茫然栖息地，饮啄欲何伤。
春日游承天寺
郑思肖（宋代）

野梅香软雨新晴，来此闲听笑语声。不管少年人老去，春风岁岁阖闾城。
乌臼
张耒（宋代）

乌臼强知晓，譊譊鸣暗天。
我事不须早，援衾且复眠。
朝晖方聩聩，惨凛蔽清妍。
且复待午景，负此檐间暄。
次韵竺元和尚山讴四首 其三
至仁（明代）

独坐孤峰颠，终朝无过客。一啸心自閒，群魔气应索。

池清月更明，风静叶还落。白叟荷樵归，高歌赤双脚。
十六字令
吴藻（清代）

谁。尺八钿箫花外吹。无人见，明月满罗帷。
点绛唇 题便面杏花燕子
陈璘（兰修）（清代）

一夜东风，雨霏烟淡催芳草。春光渐好。红杏枝头早。

燕子归来，香径芹泥小。营巢了。画梁晴晓。对语呢喃巧。
吊青冢
林希逸（宋代）

谁吊千年冢，芳魂唤不醒。雪连沙外白，春带塞南青。

一酹嗟何及，重泉恨莫扃。花曾辞汉苑，草不似胡庭。

妾死匈奴在，风悲壮士经。遥怜斑竹泪，鼓瑟和湘灵。
生查子（枕上作）
洪适（宋代）

贪看端木花，难办销金帐。庭下舞琼瑶，飞到须眉上。

衰病不禁寒，对景频惆怅。梦寐到凌风，倚著青藜杖。
瑶华 挠双成画像
龚自珍（清代）

云英嫁了，弄玉归来，向翠楼琼户。虚无万叠，试问取、金阙西厢何处。

容华绝代，是王母、前头人数。看紫衣、仙佩非耶，汉殿夜凉归去。

低鬟小按霓裳，唱月底仙声，记否亲遇。霞宫侍宴，浑忘了、听水听风前度。

天青海碧，也只合、其中小住。笑人间、儿女聪明，倒写成双名字。
至日后吴山城隍庙
方回（元代）

磴石梯飚俯去鸿，湖江左右海西东。
冥冥烟雾已难辨，杳杳楼西犹未穷。
摇翠步莲来陌上，褰红指笋出舆中。
谁知夜静狐狸吼，粉黛还如旧六宫。
山丹花
郑域（宋代）

团栾蜂蕊簇枝间，铅鼎成丹七返还。
乞与幽人伴幽壑，不妨相对两朱颜。
和张彦辅白鹿洞之作
朱熹（宋代）

邃谷新华馆，风烟再吐吞。旧眠闻野鹿，遗恨响惊猿。

共赏忻同趣，分携怆别魂。徘徊空日夕，无策驻行轩。
奉和江沖陶居二十韵
汪炎昶（宋代）

断石倚枯柳，古色凝空青。
落日借猿坐，清晨同鹤登。
东山营先人兆十咏 其一
夏良胜（明代）

老树摩崖风壑秋，似添哀思泣松楸。一函已了三生事，杯土难教万虑休。

命锸且当今日务，摇鞭却忆去年游。荒亭展目云飞处，目到云飞泪已流。
和张子明学录三首 其一
刘诜（元代）

比竹无至情，焦桐无馀滋。和音发清润，婉恋令人思。

奇蘤倾众目，矫然出藩篱。物理终有合，恨无音与姿。
玉楼春·去时梅萼初凝粉
欧阳修（宋代）

去时梅萼初凝粉。不觉小桃风力损。梨花最晚又凋零，何事归期无定准。
阑干倚遍重来凭。泪粉偷将红袖印。蜘蛛喜鹊误人多，似此无凭安足信。
绣带儿（客路见梅）
曾觌（宋代）

潇洒陇头春。取次一枝新。还是东风来也，犹作未归人。

微月淡东村。谩伫立、惆怅黄昏。暮寒香细，疏英几点，尽奈销魂。
浣沙秋日五首
周弼（宋代）

衣裳单薄鬓萧骚，独凭危栏首屡搔。
出壁乱云分片段，隔江飞屡见丝毫。
庭前断续蛩争响，檐外轻便蝶斗高。
多少好山俱在眼，愧无短屐共游遨。
题钱选三蔬图 其三 萝卜
弘历（清代）

风霜经惯祗如如，沙壤金城根叶舒。绘事讵工味须识，早曾小帧仿三蔬。
怀别越中友人
释文珦（宋代）

白首苍山里，生涯旧已空。
别离人易远，江海意无穷。
夜月悲新蛩，秋烟落断鸿。
遥思来往处，朝暮有樵风。
栀子花 其三
梁以壮（明代）

漫把琼姿傍翠钿，着于微月更堪怜。如何共对閒无语，怪得时人唤白禅。
少傅夏桂翁六十寿诗
孙承恩（明代）

圣世开熙运，昌朝得大贤。河图呈瑞旦，崧岳降神年。

日月光华呈，风云庆会骈。遭逢原有数，轩豁固无前。

凤矫翔千仞，雕骞隘八埏。对时方育物，熙载乃旋乾。

登陟三台峻，调和二气平。弘枢资密勿，大冶荷陶甄。

徵角招相悦，盐梅用乃宣。眷隆锡马日，任重负鳌肩。

游刃分群骼，孤峰障百川。令仪钦穆穆，雅德见渊渊。

恳款抒长策，从容握化权。阳春功泯迹，时雨泽无偏。

学术三才贯，词锋八面专。经纶徵事业，风雅寓诗篇。

翼翼匡文德，雍雍和舜弦。人传白雪句，家有紫霞编。

榜揭蛟龙翥，岩镌星斗悬。全才元不器，呈美总能全。

望重心愈下，功高志益虔。即今黄阁老，原是玉堂仙。

火宿辉南极，台光烛昴躔。遐方瞻气象，朝士乐周旋。

才见三元始，重占六甲圆。环中神独至，镜里发常玄。

平格从天寿，冲虚象帝先。松乔行可致，钟鼎故裒然。

静养探玄理，冥心契道诠。百祥来止止，一气亘绵绵。

皇祚无穷纪，贞休幸共延。小诗追吉甫，奕世拟流传。
蜀海棠
曹彦约（宋代）

西蜀佳人巧欲言，红酣犹带醉时魂。
子规叫断黄昏后，却忆乡情染露痕。
题寓斋壁
张德懋（清代）

丈室重开选佛场，依然三宿恋枯桑。但知坐啸依修竹，不信无诗到海棠。

隔院树阴凉送雨，入帘花气夜添香。由来吏隐多萧散，未羡中书食万羊。
花阡
伍瑞俊（明代）

剩粉残香未易忘，胜于新蕊断君肠。不知福地真何福，得护佳人绿鬓香。
和石田翁落花诗七首 其四
王建极（明代）

烟雨欺花肯放晴，落红日日唤愁生。已拚引被蒙头卧，更起巡檐信步行。

蝴蝶梦寒双睡燕，杜鹃枝老独啼莺。绿阴冉冉天涯遍，十二楼头空月明。
送李思中服阕入京
孔平仲（宋代）

久客乌头白，家无石斛储。谙寻小草木，心合大空虚。

已耐冬寒过，新知母服除。铜青即金紫，无患子穷居。
五色鹦鹉黄鹦鹉并是圣母所驯各赋 其三
徐渭（明代）

西陇灵禽翡翠妆，稀闻正色染黄裳。自谈玉殿非关学，却照金笼别有光。

饮啄定应歌帝力，生成何幸禀中央。千秋万岁欢无极，土德坤舆本肇祥。
小园梅未尽放叔用府教以诗索和勉胜韵以谢
魏近思（宋代）

造化机缄莫恨迟，须知开谢各因时。
物华未分随春意，梅蕊先饶露玉肌。
雪裹精神千万熊，水边潇洒两三枝。
何当携酒浇花去，且遣诗筒为报知。
杂曲歌辞。竹枝
李涉（唐代）

荆门滩急水潺潺，两岸猿啼烟满山。

渡头年少应官去，月落西陵望不还。

巫峡云开神女祠，绿潭红树影参差。

下牢戍口初相问，无义滩头剩别离。

石壁千重树万重，白云斜掩碧芙蓉。

昭君溪上年年月，独自婵娟色最浓。

十二峰头月欲低，空濛江上子规啼。

孤舟一夜东归客，泣向春风忆建溪。
寄李尊师
黄希旦（宋代）

底事悠悠信莫闻，还疑深入武陵源。几年江上秋风夜，故国闽中暮雨村。

尘世功名宁自笑，蓬壶旨趣有谁论。路岐无尽人空老，白发慈亲奈倚门。
和丁端叔月窟韵
袁说友（宋代）

几度飘零满地金，移根堂下豁尘襟。
主翁自是曾修月，更为人间著翠阴。
为王非熊宗伯题天漱亭
李孙宸（明代）

小亭天结搆，清迥绝尘氛。有酒时邀月，无人独卧云。

空泉潴作沼，飞翠自成纹。颇怪端居懒，何心学离群。
吕所盘以诗送茅柴酒与红螺用韵以谢
丘葵（宋代）

玉液新篘彻度清，琼肌脱壳有余馨。
嗜茶枉自为搜搅，食蛤空怜有典弄。
脉脉客愁间白书，纷纷雨脚下青冥。
此时一领仙家味，应使灵均悔独醒。
宛转词
江源（明代）

宛转复宛转，宛转曷云已。寸肠日九回，寸心日千里。

君知兮不知，君心胡不尔。
感旧
胡宿（宋代）

万里青云未致身，马蹄空踏几年尘。曾迷玉洞花光老，却过金年柳色新。

粉壁已沈题凤字，酒垆犹记姓黄人。坞中横吹偏多感，一涕阑干白角巾。
白云庵晓起周墀绿萼初开偶忆宋侍郎张环读书于此
严长明（清代）

晓起先春禽，抱影坐檐际。疏钟渡寒窗，忽与暗香至。

添衣下阶除，满院但空翠。娟娟色映春，的的香入袂。

定屐苔痕深，目玩心与逝。缅昔张唐公，读书此高寄。

平生山水怀，获兹良已慰。芳躅等飞烟，余风在条肄。

修到知几生，攀花独长喟。
别方叔贤四首 其四
王守仁（明代）

道本无为只在人，自行自住岂须邻？坐中便是天台路，不用渔郎更问津。
咏竹拂子谢潘可大
舒岳祥（宋代）

天封竹拂子，赠我意何勤。
白马惟余鬣，苍蝇合避人。
柄双疑共产，身粉止留筋。
可鄙棕毛贱，堪同尘尾珍。
书斋添道气，入室许嘉宾。
感事寄怀王彦舟侍郎苏景谟大夫
黄彦平（宋代）

燕市人初去，辽城鹤共飞。
兵戈虽向息，闾井已云非。
险阻千山路，艰难百口归。
扶携兼老幼，吾见亦依依。
道州民－美臣遇明主也
白居易（唐代）

道州民，多侏儒，长者不过三尺馀。市作矮奴年进送，

号为道州任土贡。任土贡，宁若斯，不闻使人生别离，

老翁哭孙母哭儿。一自阳城来守郡，不进矮奴频诏问。

城云臣按六典书，任土贡有不贡无。道州水土所生者，

只有矮民无矮奴。吾君感悟玺书下，岁贡矮奴宜悉罢。

道州民，老者幼者何欣欣。父兄子弟始相保，

从此得作良人身。道州民，民到于今受其赐，

欲说使君先下泪。仍恐儿孙忘使君，生男多以阳为字。
晚泊口占
洪朋（宋代）

月照甘蕉十万株，停舟缓步意何如。可怜堤下长江水，日夜东流向我疏。
用韵再呈
司马光（宋代）

旧友今余几，追思鼻可酸。
休论身外事，且尽目前欢。
薜荔垂堤身，酴醾拥席端。
舞精抽蚕绪，弦妙落珠盘。
醇酒回春易，灵丹却老难。
扶归不复记，酩酊上金鞍。
句
吴璋（唐代）

閒中坐作蜘蛛隐，梦里逃成燕雀禅。
挽胡茂老枢密 其一
李正民（宋代）

盛际符千载，中朝第一人。凤池鸣委佩，朱邸奉重轮。

右府谋猷密，殊邻意气伸。佐时遗事业，谁为勒苍珉。
西轩诗为襄垣府将军作
边贡（明代）

朝光丽朱邸，夕雨明绿芳。阳休一何嘉，顾眺临西堂。

西堂郁以一，杳杳尘务绝。右图复左史，回翔尽髦哲。

宛转膝上琴，窈窕邺中吟。吟以咏我怀，琴以宣我心。

淮南建黄屋，梁王辟东苑。侈纵匪不娱，终以冒皇宪。

皇宪不可冒，侈纵不可延。美矣王孙德，永兹黄发年。
题成倅小筑
陈造（宋代）

主人领客竟成迟，闲杀林园此段奇。
胜日阿莲须后乘，即今佳段尚东篱。
肯来雪壁题诗处，许继华堂堕帻时。
醉后与渠同起舞，一庭花影月迷离。
次韵张子春赋瑶林春色
王庭圭（宋代）

花间酌酒邀明月，月照金樽佳兴发。鲸吞雾捲百川空，醉挽酴醾落香雪。

便将垒曲筑糟邱，酴醾压膏麦为糵。酿成忽见张公子，公子家居近丹阙。

为余乘兴誇洛阳，笑指沙头卧双榼。洛阳视此真草野，敢辱新诗借牙颊。

瑶林名字出风尘，未遇知音那敢说。况能大读离骚句，痛饮虽多不为餮。

未识王家碧玉香，彷佛东坡真一诀。诛茅本结方外人，岂用礼法相分别。

预拂瑶林一片石，与君醉过清明节。穷亦不足悲，达亦不足悦。

酒阑拔剑露肝胆，正恐不免论功业。
双溪八景八首 其三 湖边杖屦
刘琏（唐代）

春日逍遥湖上行，东风骀荡若为情。却怜柳絮随风舞，又见荷钱贴水生。
题捕鱼图四首为松观曾一愚赋 其一
刘崧（元代）

罾举船头春水深，攀援俯仰费机心。何人亦有临渊羡，犹负鸬鹚赴远寻。
饯司农宋卿立太尉碑了还江东
于鹄（唐代）

追立新碑日，怜君苦一身。远移深涧石，助立故乡人。

草色荒坟绿，松阴古殿春。平生心已遂，归去得垂纶。
信行远修水筒（引水筒）
杜甫（唐代）

汝性不茹荤，清静仆夫内。秉心识本源，于事少滞碍。

云端水筒坼，林表山石碎。触热藉子修，通流与厨会。

往来四十里，荒险崖谷大。日曛惊未餐，貌赤愧相对。

浮瓜供老病，裂饼尝所爱。于斯答恭谨，足以殊殿最。

讵要方士符，何假将军盖。行诸直如笔，用意崎岖外。
宿齐河
陈师道（宋代）

烛暗人初寂，寒生夜向深。
潜鱼聚沙窟，坠鸟滑霜林。
稍作他方计，初回万里心。
还家只有梦，更著晓寒侵。
新亭三首
马之纯（宋代）

忆昔诸贤扶晋室，冠盖多于此云集。
坐中翻作儿女悲，世换人非但陈迹。
我来正值三月春，花落鸟啼春寂寂。
江河虽异事略同，同景不殊今视昔。
磨灭英雄得丧多，山重水复无终极。
安能郁郁老江左，尅复神州当勠力。
未论重见管夷吾，只今谁为楚囚泣。
徒倚令人三叹息，徒倚令人泪横臆。
狄夷相残春又春，时乎时乎难再得。
故西河郡杜太守挽歌三首
王维（唐代）

天上去西征，云中护北平。生擒白马将，连破黑雕城。

忽见刍灵白，徒闻竹使荣。空留左氏传，谁继卜商名。

返葬金符守，同归石窌妻。卷衣悲画翟，持翣待鸣鸡。

容卫都人惨，山川驷马嘶。犹闻陇上客，相对哭征西。

涂刍去国门，秘器出东园。太守留金印，夫人罢锦轩。

旌旗转衰木，箫鼓上寒原。坟树应西靡，长思魏阙恩。
十月二十六日三偈
范成大（宋代）

声闻与色尘，普以妙香薰。
昔汝来迷我，今吾却戏君。
登岳阳楼
邹浩（宋代）

岳阳楼上望重湖，混合乾坤入太虚。若比恩波未为阔，此身犹得曳长裾。
次韵黄山人送春
言友恂（清代）

落拓青袍岁十周，韶华如此镇生愁。天连芳草迷春望，红到斜阳但酒楼。

别恨难邀花共语，间情不逐水东流。自怜去住无长策，可识丰城宝气浮。
中牟道中二首
陈与义（宋代）

杨柳招人不待媒，蜻蜓近马忽相猜。
如何得与凉风约，不共尘沙一并来。
海槎
祝允明（明代）

老蘖飘摇渤澥滨，偶然飞上卧闲身。衣沾织女湔裙水，石访成都卖卜人。

九汉珠玑光夺镜，三壶宫阙气如银。知君半是神仙骨，携我明年一问津。
拟古十九首 其四 今日良宴会
姚光虞（明代）

佳辰倡高会，广宴陈中堂。宾友满四座，冠佩鸣锵锵。

绮错一何纷，琬液流霞觞。堂上鼓瑟琴，堂下吹笙簧。

即此娱心意，相与复翱翔。佳辰岂易得，欢会安可常。

少年不为乐，老至徒慨慷。
和陶读山海经十三首韵送机简堂自景星岩再住
吴芾（宋代）

僧中有高僧，士亦有高士。
我虽不为高，心粗能知止。
师是个中人，特患不为尔。
何幸我与师，俱是隣家子。
题炉峰阁
陈舜俞（宋代）

为爱炉烟拂画檐，小栏今日卷朱帘。
不须更踏山前路，可是人间看得厌。
近试投所知
杜荀鹤（唐代）

白发随梳落，吟怀说向谁。敢辞成事晚，自是出山迟。

拟动如浮海，凡言似课诗。终身事知己，此外复何为。
至抚州崇仁县寄彭思禹奉议兄四首 其二
释德洪（宋代）

吏奸今古同一律，迩来间见复层出。一邑雀息行镜中，公则生明无别术。

放衙下帘调索弦，来禽青李浴清泉。吾侪呈押日课办，亦作岸巾相对眠。
西山
刘子翚（宋代）

渡南渡北两山遥，隔岸行人手可招。
日暮海门烟雨黑，一川舟檝趁归潮。
见诸姬学玉台体
皇甫冉（唐代）

艳唱召燕姬，清弦待卢女。
由来道姓秦，谁不知家楚。
传杯见目道，结带明心许。
宁辞玉辇迎，自堪金屋贮。
朝朝作行云，襄王迷处所。
和游新吴寺诗韵有小序 其一 黄字
唐文凤（明代）

步屧响回廊，庭虚月一方。栴檀云弄影，薝卜夜吹香。

禅定猿窥钵，经残鹤护房。明朝觅归路，满地叶飞黄。
齐天乐·天开图画江山秀
佚名（宋代）

天开图画江山秀。怪得人间希有。屏岛精神，潭溪骨格，锺作名门华胄。满堂昼绣。甚禊集兰亭，竹修林茂。得得明朝，绂麟亲解公侯绶。心胸剩罗列宿。便能光绍，太常勋旧。却恋槃湖，贪求精舍，日日佳篇醇酎。陶朱敌富。更沧海双珠，掌中明透。赢得年年，莲龟松鹤祝公寿。
反感愤
陆游（宋代）

膊膊庭树鸡初鸣，嗈嗈天衢雁南征。
百年朝露岂长久，万事浮云常变更。
出处有心终有愧，圣贤无命亦无成。
西畴虽薄可自力，双犊且当乘雨耕。
叔易席上
李处权（宋代）

何处春光最可怜，仙山亭上碧岩前。
穷来更觉诗堪画，老去谁知酒可仙。
云色弄晴花蘸水，风光纵好柳拖烟。
左思近有三都赋，谁与吹嘘送上天。
偈五十三首 其十六
释克勤（宋代）

眨上眉毛蹉过，大似开眼尿床。现成公案放行，正是黠儿落节。

现么不现么，总得曳尾灵龟。不是心，不是佛，不是物。

虚空钉橛，离得许多閒门破户。
祁 其二
吕本中（宋代）

风落千山雨夜鸣，时因归梦识宣城。欲知溪路行多少，已过徽州第五程。
邵武
上官凝（宋代）

江上腊梅村，人家半掩门。
夕阳连野色，落叶破烟痕。
杂诗五首 其二
曾巩（宋代）

贫仕任固小，会计未可失。方今备千品，内外有卑秩。

孰当责在备，施设能自必。拘文已难骋，避世固多屈。

细云且可略，于大复何实？所就正如斯，与古岂同术？

虽非万钟富，苟冒归一律。焉能示朋友，学仕空自咄。
浣溪沙 客亭观涨
王恽（元代）

老雨长河壮怒涛。客亭夜久听喧号。平明两＊渺江皋。沙尾没来渔箔短，危墙看处客帆高。斜阳汀草乱青袍。
腊月二日携家城东观梅夜归
张栻（宋代）

元自阳春无间断，何人能识化工心。
梅边把酒日近午，鸟语风微花气深。
成美堂
魏初（元代）

偃蹇昂藏颇自奇，与人成美不求知。黄金铸就官街屋，不及传家一轴诗。
桥
丁谓（宋代）

鞭石滔滔远，填乌岁岁新。
七星横巨浸，半月映长津。
永固骞崩势，终无揭厉因。
时逢题柱客，不见脱辀人。
偈颂一百三十三首 其八十二
释居简（宋代）

檐头滴滴，分明历历。明眼衲僧，切忌从者里入。
送文总管朝燕四首
刘应凤（宋代）

夹道红旗驻马蹄，乡人将喜又将疑。
天留中子继孤竹，谁向西山饭伯夷。
送董公权入洛
许景衡（宋代）

蹉过名园百五期，眼前谷雨未为迟。好麾席上铁如意，拚醉花前金屈卮。

尘土毋辞久行役，簿书何计得追随。河南耆旧俱冥寞，试问如今更有谁。
明吴江女子叶小鸾自写小影为顾鉴沙题 其六
朱景英（清代）

一生心事吴江叶，得句曾将小篆镌。莺脰湖边消息断，花枝依旧蘸波鲜。
仲和水亭遣兴
娄坚（明代）

水亭春欲暮，衰懒向来同。
照眼梨花雪，吹衣杨柳风。
独残红鹔鹔，尚浮碧丛丛。
槛外方塘涨，游鱼自镜中。
秋旱继以大风即事十首 其九
刘克庄（宋代）

禹功远矣世犹思，谁谷吾州赖两陂。待与閟宫碑岁月，并为神作送迎诗。
送崔员外黔中监选
綦毋潜（唐代）

持衡出帝畿，星指夜郎飞。神女云迎马，荆门雨湿衣。

听猿收泪罢，系雁待书稀。蛮貊虽殊俗，知君肝胆微。
古东门行送别金彦桢
张洪（宋代）

仆夫顾我悲，辕马局不行。
古来离别地，青草不复生。
居人攀桃李，怅望难为情。
流尘起阡陌，远树花冥冥。
莫向秦东亭，唱此《东门行》。
土中有死骨，闻之复心惊。
颂十玄谈 其五 祖意
释印肃（宋代）

透网金鳞犹滞水，识神照觉非知己。肯心鸟道即菩提，三文买竭庐陵米。
游宜兴张公洞
白珽（元代）

天开福地据雄尊，果老张公几代孙。
一竅通天才直上，千崖转石已半吞。
山头白鹤来无影，石上青骡去有痕。
我欲放身如脱屣，仙凡一辙隔重阍。
送馀姚知县陈最寺丞
谢绛（宋代）

愧君来款关，话别憩林间。
不待风销暑，聊因酒发颜。
沧洲即欲往，清躅暂容攀。
居者羡行者，寄声思越山。
西湖梅
方蒙仲（宋代）

忆昔跨吟鞍，花翁赏新句。
回首十年强，肠断天竺路。
题雪窦西麓庵
陈著（宋代）

踏遍山南紫翠关，转西寻麓更幽閒。
菊花数本竹边路，茅屋几閒溪外山。
巧著轩窗随上下，剩留书画在中閒。
是庵信美非吾土，自有菟裘足往还。
送程丹谷北上
齐翀（清代）

放怀山月几晨昏，同席云岩旧里门。入世风霜吾辈甚，论交天地布衣存。

心期五载原无尽，话到千秋只自扪。君去江南谁白雪，绿芜丹苇暗消魂。
戏赠子仁侄
杨万里（宋代）

小阮新来觅句忙，自携破砚汲寒江。
天公念子抄诗苦，借与朝阳小半窗。
宇文衮臣吏部予在蜀日与之游至厚契阔死生二十年矣庚申三月忽梦相从如平生怆然有赋
陆游（宋代）

英姿爽气宇邛州，虽古人中岂易求。六月长途将暍死，一天风雹起龙湫。
和仲祥大风韵 其二
仇远（元代）

非雨非雷势可乘，柔枝弱叶力难胜。疾于健将追奔马，豪似吟仙赋大鹏。

柱砥潜移黄蚁穴，山屏尽启白云縢。直须少霁飞廉怒，水落圩田谷再登。
送赵局之官
陈文蔚（宋代）

琴书结束定何时，折赠新年梅一枝。
诗过钓台天欲雪，春归湖一柳成丝。
交游文社顿成阔，富贵帝乡今可期。
小试活民医国手，眼明诸老会相知。
冬日书怀用正甫韵
高翥（宋代）

惯将双手托虚空，岁事虽穷道不穷。
身健不知行路远，心安还与在家同。
客携酒至一樽绿，兄寄书来三印红。
看罢兄书斟客酒，闲愁无事置胸中。
跋外祖存诚于帖
陈与义（宋代）

乱眼龙蛇起平陆，前身羲献已黄墟。
客来空认袁公额，泪尽惭无杨恽书。
宣州长史弟昭赠余琴谿中双舞鹤诗以见志
李白（唐代）

令弟佐宣城，赠余琴谿鹤。谓言天涯雪，忽向窗前落。

白玉为毛衣，黄金不肯博。背风振六翮，对舞临山阁。

顾我如有情，长鸣似相托。何当驾此物，与尔腾寥廓。
颂古十四首·经题{中八两边各一点}
释可湘（宋代）

不向经头识本真，纸堆讨甚法王身。
未开梵夹承当去，免作循行数墨人。
王母歌
李颀（唐代）

武皇斋戒承华殿，端拱须臾王母见。霓旌照耀麒麟车，

羽盖淋漓孔雀扇。手指交梨遣帝食，可以长生临宇县。

头上复戴九星冠，总领玉童坐南面。欲闻要言今告汝，

帝乃焚香请此语。若能炼魄去三尸，后当见我天皇所。

顾谓侍女董双成，酒阑可奏云和笙。红霞白日俨不动，

七龙五凤纷相迎，惜哉志骄神不悦，叹息马蹄与车辙。

复道歌钟杳将暮，深宫桃李花成雪。为看青玉五枝灯，

蟠螭吐火光欲绝。
颂古五十七首
释道昌（宋代）

二俱不了，随合多少。
纵使夜行，投明未到。
九盘坡布水
范成大（宋代）

莫惜萦回上九盘，洗心双瀑雪花寒。
野翁酌水煎茶献，自古人来到此难。
向湖边 题林畏庐先生西汉图卷，卷藏秋雪庵
杨玉衔（清代）

翠拥千屏，红拖双桨，依约晚荷深处。寄迹西湖，惯扁舟容与。

甚年年、听磬虚坛，观潮荒岸，未逐流花寻渡。指顾云峦，忽峥嵘绢素。

十里芦霜，白覆词仙宇。知柳眼看尽，几风流张绪。

语燕歌莺，谱当年金缕。况逋仙、仙去从朝暮。丹青笔，留镇寺门清客暑。

唤起吟魂，听斋厨钟鼓。
五美吟·虞姬
曹雪芹（清代）

肠断乌骓夜啸风，虞兮幽恨对重瞳。
黥彭甘受他年醢，饮剑何如楚帐中？
拂霓裳 归兴寄驰黄
丁澎（清代）

盍归乎。故园松菊未全芜。风雨里，几人相见在蒲菰。

系船霜一树，种秫酒千壶。醉相扶。更歌将、水调答樵夫。

他乡信美，青山近、即吾庐。平生事，但留双鬓付江湖。

任呼吾作马，谁道子非鱼。笑当初。又何烦、叔夜绝交书。
续百一诗 其十四
杨慎（明代）

东方本彦士，和光在尘喧。窃桃朱鸟窗，避世金马门。

狎俗犹鸥鸟，齐物若鴳鹍。虚称羽人流，空拟岁星魂。

柱下自异曲，滑稽岂同源。惟应夏泰初，千载契知言。
送张七元构仕亳州
韩维（宋代）

萧条平马逐飞蓬，回首园林平露中。
政事文章君得法，如今太守古人风。
陶山赠张东山士师
于慎行（明代）

陶朱今不见，君是鲁朱家。侠骨千金剑，仙炉五色霞。

生涯随畜牧，乡语话桑麻。早结东山隐，惊看鬓有华。
丙戌赴谪下雉过小金山谒苏祠与诸季言别
王学曾（明代）

晚泊灵洲共举杯，探奇重上妙高台。且看往哲留青史，肯谓明时弃不才。

棠棣风和增缱绻，庭萱日丽重徘徊。诘朝借问阳关路，来往逢人问折梅。
雪夜吟竹屋因约友人明日登楚台
赵希迈（宋代）

只许吟踪向此来，迳无吟屐损苍苔。
雪明霜树清於月，人涤茶瓯瘦似梅。
古瓦旋磨成砚璞，腐桐新琢作琴材。
晓晴不管寒侵青，似看湘山上楚台。
寄畅园
施策（明代）

入径萧萧万竹丛，回廊婉转逼禅宫。岩间翠霭当楼合，池上清流隔涧通。

桂发天香侵席畔，花明秋色满庭中。玄栖处处供幽赏，暝入烟萝兴未穷。
昔人有画醉僧醉道士醉学究者皆见于传记及歌诗中予暇日为各赋一首 其一 醉僧
陆游（宋代）

残雪覆枯颅，手扶短楖栗。送酒无苏州，一醉未易得。

青旗猎猎无风吹，长瓶一吸亦足奇。但办道傍常醉倒，不须解作藏真草。
道林喜见故人
释德洪（宋代）

十年一别今重见，风度依然照映人。韵胜折松秋露骨，气和寒谷夜生春。

三都君已传名誉，万事吾今付欠伸。梦境楼钟同此听，独寻陈迹记前身。
春兴 其一
王宏撰（清代）

海云遥接赤城霞，春满平原百万家。珍重晓来风起处，莫教吹落玉兰花。
除夕谕铃下两绝句 其二
项安世（宋代）

莫将新岁便为新，綵仗春幡不动陈。未转东风犹是腊，明朝贺岁莫通宾。
赠刘懋功
徐积（宋代）

李令归来岁月深，池人得子贵其情。定知县事依前简，还记官曹复旧清。

如问以思谋所贵，能严而恕罚斯轻。芙蓉水上人相忆，因寄梅花附此声。
晚泊湘江
宋之问（唐代）

五岭恓惶客，三湘憔悴颜。况复秋雨霁，表里见衡山。

路逐鹏南转，心依雁北还。唯馀望乡泪，更染竹成斑。
代毛生答
蓝仁（明代）

浮世容身狭，韶光过眼非。瓦盆盛社酒，槲叶制秋衣。

礼乐休拘束，渔樵乞放归。前林逐麋鹿，未与素心违。
题招提院静照堂
阎询（宋代）

浙右僧居盛，虚堂葺有功。
迷来随万化，净后照三空。
夜永松轩月，秋深竹岸风。
我心闲已久，梦到水乡中。
题贡院
赵善晤（宋代）

天约闲云结嫩阴，苦无诗酒懒登临。
一声鸡唱日初午，满地花寒秋已深。
春日见杨花寄章文重
姚绶（明代）

见说浮萍草，前身是此花。但因随驿骑，转觉恋鸥沙。

宛冉青春暮，微茫落照斜。怜予根蒂薄，相值共天涯。
蘅皋
文彦博（宋代）

蘅薄频牵望，阳林久驻镳。香囊徒叩叩，云月自苕苕。

翠佩传情密，曾波托意遥。翩鸿渐高逝，翻恨隔神霄。
低飞雀
徐照（宋代）

雀飞不高丈，啾啾聚榛菅。
太仓有腐粟，安得悦尔颜。
弋人四惊逐，飞投网罗间。
巢中众雏鸣，望其母来还。
杂咏一百首·伏生
刘克庄（宋代）

偶脱骊山厄，龙钟九十馀。
谁知汉掌故，传得不全书。
鹧鸪天 其五
张抡（宋代）

福善天应锡寿祺。人生七十古来稀。我翁更有椿龄在，馀庆堂前玉树辉。

传世业，长孙枝。捧杯欢见老莱衣。一阳渐近门多喜，百禄争迎好事归。
五月望夜与诸君山中再酌和仅初韵
华察（明代）

仲夏苦昼永，薰风起将夕。
圆景海上来，照此山中客。
坐令微暑消，兼使众累释。
兴至时命觞，露下复移席。
因耽水竹居，遂同鱼鸟迹。
盘游岂忘返，玩物聊取适。
台空人影疏，夜静潭气白。
参差树杪峰，历历辨咫尺。
超然悟真境，万物一虚寂。
句
张唐英（宋代）

西掖词臣旧处游，南隆隐客敞庐幽。
题方方壶枯木竹石图
李昌祺（明代）

空山百尺树，质性何贞坚。夭矫修篁侧，寂寞磐石边。

亭亭任重姿，屹立思擎天。造化偶遗弃，值彼蓬莱仙。

写之若怜才，峥嵘老龙骞。朔风振群木，节操欣独全。

寄言玩物者，毋贵春花妍。
追和晦庵先生十梅韵 其四 寒梅
艾性夫（元代）

穷阴冱冰壑，霜月耿夜残。中有罗浮仙，洒洒风骨寒。
淳熙二的春帖子词·寿圣明慈太上皇后合六首
崔敦诗（宋代）

日溶凤沼摇波暖，云护龙楼倒影长。
读罢黄庭无一事，好风吹动百花香。
尘事
张羽（明代）

春来秋又去，尘事转茫茫。
天下若无死，人间应更忙。
燕衔泥葺垒，蜂酿蜜为房。
独有幽栖者，眼高空八荒。
跋涂毒与惠老偈
楼钥（宋代）

我铭师塔，而不识面。
一瞻顶相，烂烂岩电。
横说贤说，不待饶舌。
涂毒一声，百兽脑裂。
山中送陈生归海上
王称（宋代）

洞口花飞春欲阑，玉缸携酒送君还。三年厌见天涯月，千里归寻海上山。

壮志功名看发变，浮云世事与心閒。要知别后相思意，万壑松涛懒闭关。
禅人并化主写真求赞
释正觉（宋代）

秋生眉睫，雪积颠发。
见偏正之往来，得离微之出没。
閒閒霁雨之云，烂烂濯波之月。
相随来也入诸尘，妙触门门自超越。
拟行路难
鲍照（南北朝）

中庭五株桃，
一株先作花。
阳春夭冶二三月，
从风簸荡落夭家。
夭家思妇见悲惋，
零泪沾衣抚心叹，
初我送君出户时，
何言淹留节回换。
床席生尘明镜垢，
纤腰瘦削发蓬乱。
人生不得长称意，
惆怅徙倚至夜半。
塞上曲
陆游（宋代）

秋风猎猎汉旗黄，晓陌霜清见太行。
车载毡庐驼载酒，渔阳城里作重阳。
会肇庆新守乐语口号
洪适（宋代）

元戎好客过当时，喜报江头鹢首飞。款曲西宾香作阵，安排南食妓分围。

甘醪不必金貂换，清话频看玉麈挥。祇隔嵩台衣带水，未须轻赋醉言归。
寄舍弟
徐玑（宋代）

寄问安仁弟，弦歌又一年。
流来溪水远，清到县门前。
故里人情乐，新居物色鲜。
宦归言话款，正及早梅边。
和张大夫秋日有怀呈院中诸公
独孤及（唐代）

至公无暇日，高阁闭秋天。肘印拘王事，篱花思长年。

绩成心不有，虑澹物犹牵。窃效泉鱼跃，因闻郢曲妍。
忆匡山旧居五首 其三
释函是（明代）

峡桥茅屋堪谁托，珠海禅房且自安。山水多因青鬓误，风烟空向白头叹。

旧移方丈从蛛蝄，新植松杉作虎栏。几载经营岩壑在，潺潺一路石门寒。
题王昭君图
谢肃（明代）

君不见汉道昌，单于朝建章。君不见汉道衰，宫女嫁胡儿。

胡汉不亲自高帝，以色媚人非远计。遂令流患及子孙，内家又遣王昭君。

昭君本是巫山女，预恐娙娥妒云雨。一入深宫长闭门，好梦何曾着人主。

宁期粉绘误婵娟，玉殿辞君君始怜。空抱哀弦写幽怨，风沙万里向胡天。

胡天苍茫岁月促，夫死毡城更从俗。一寸良心不自持，安用红颜美如玉。

画里传看出塞时，胡骑萧萧汉日低。即此堪为中国叹，不唯青冢草萋萋。
入石颐寺
毛滂（宋代）

去年倚策忆春残，芳草重寻翠屈盘。
苔磴渐高天咫尺，岩花未老露蒙蒙。
鸣禽时托朝霞暖，烟涧犹分夜雨寒。
俯扑克众山皆迤，此心不尽四围宽。
结夏西山诸佛刹效初盛体为排律十首 其七
胡应麟（明代）

梵宇千灵集，禅堂万法森。雕楹浮绝巘，画槛卓遥岑。

枕簟霞光浮，竿𣄢雾色侵。悬崖冬雪坠，背岭夕岚沈。

鹤去天飞锡，龙来地布金。持斋驯鸽下，施食断猿吟。

树老僧忘腊，花空佛印心。菩提清欲界，檐卜净祗林。

经卷流泉侧，香龛巨石阴。普陀悬海峤，灵隐矗江浔。

教自磨砖彻，禅因面壁深。迷津航易度，彼岸筏难寻。

四品中军好，三乘吏部钦。王丞情汗漫，许椽思沈淫。

大梦销尘劫，高谈畅古今。明朝瓦棺阁，乘胜更登临。
赠程舍人近侍入闽
杨时（宋代）

路公溪上鹤发翁，眼光照日颜如意。
厖眉垂鬓有仙骨，骈集五福天所钟。
螭头暂辍三长手，杖节扶舆入闽峤。
弧南一夜晶辉浮，海隅草木俱荣耀。
朱金拜后古所稀，绣绂全胜衣彩衣。
玉觞荐寿须珍奇，更待蟠桃结子时。
寄张珍甫殿院五首
李流谦（宋代）

只有肝尝露，初无舌悔扪。
法行功罪竦，令重阙庭尊。
尽变媮谀俗，仍关佞倖门。
书生在蓬荜，此事付能言。
太上皇帝灵驾发引挽歌词六首
范成大（宋代）

自将吴津骑，谁婴泰一锋。
旄头连夜落，京观隔江封。
舞武三成备，书文九译重。
修攘遗策在，嗣圣续车攻。
《庚申和李峙青感世八首》 其一
陈虔安（清代）

太息中原万派波，星霜驰逐易蹉跎。田间夥计骞鸿鹄，马上雄威喷鬼魔。

沧海横流鱼鳖祸，绿林随处虎狼多。吾生不幸膺时变，痛哭乾坤唤奈何。
偕王树先观察渡钱塘舟中对弈
顾陈垿（清代）

问渡携棋局，忘言到夕曛。星辰两手握，吴越一江分。

小劫壶中隐，馀音橹外闻。机心浑不用，仍可狎鸥群。
赠李宝诗
段承根（南北朝）

世道衰陵，淳风殆缅。衢交问鼎，路盈访玺。徇竞争驰，天机莫践。

不有真宰，榛棘谁剪。

于皇我后，重明袭焕。文以息烦，武以静乱。剖蚌求珍，搜岩采干。

野无投纶，朝盈逸翰。

自昔凉季，林焚渊涸。矫矫公子，鳞羽靡托。灵慧虽奋，袄氛未廓。

凤戢昆丘，龙潜玄漠。

数不常扰，艰极则夷。奋翼幽裔，翰飞京师。珥蝉紫闼，伏节方畿。

弼我王度，庶绩缉熙。

自余幽沦，眷参旧契。庶庇馀光，优游卒岁。忻路未淹，离辔已际。

顾难分岐，载张载继。

闻诸交旧，累圣叠曜。淳源虽漓，民怀余劭。思乐哲人，静以镇躁。

蔼彼繁音，和此清调。

询下曰文，辩讦曰明。化由礼治，政以宽成。勉崇仁教，播德简刑。

倾首景风，迟闻休声。
鹊踏枝 初夏湖上雨怀
李雯（清代）

半枕催寒更漏雨。夜合香开，初试闲愁绪。好梦醒时惊鹊语，试试又湿梧桐树。

越水吴山情几许。翠幕烟波，不见花飞处。怕向西陵闻杜宇，空庭依旧苍苔暮。
题慎郡王田盘山色图十六帧静寄山庄 其二 千相寺
弘历（清代）

曾闻佛示迹，一夜千相成。千相各殊别，因兹寺得名。

而我莞尔笑，此语殊不经。灯笼答露柱，炽然无色声。
甘寝
陈宓（宋代）

甘寝不易得，何人不贪睡。
所以八尺床，惟贤始无愧。
万钟固可乐，中夜或兴喟。
谁谓颜巷贫，至宝赏所萃。
题延平阁
蔡襄（宋代）

双溪会一流，新搆横鲜赭。
浮居紫霄端，卧影澄川下。
峡深风力紫，石峭湍声泻。
古剑成蛰龙，商帆来阵马。
晴光转群山，翠色著万瓦。
汀洲生芳香，草树自閒冶。
主郡王士安，高文勇枚贾。
顾我久疏悴，霜髭渐盈把。
临津张广筵，穷昼传清斝。
舞鼍惊浪翻，歌扇娇云惹。
欢余适晚霁，望外迷空野。
曾是倦游人，意虚亦潇洒。
寄赵紫芝
苏泂（宋代）

同年今半百，同病半年赊。
瘦骨如枯木，残身类晚花。
人言关念虑，书字觉欹斜。
且愿逢灵药，清吟老鬓华。
绍兴以后祀五方帝六十首 奉俎用《丰安》。
郊庙朝会歌辞（宋代）

王曰钦哉，无爱斯牲。登我元祀，亦有皇灵。以将以享，或剥或烹。

大夫之俎，天子之诚。
立春帖子 其二 皇帝阁
周必大（宋代）

紫禁风光早，深仁夺化工。试看澄碧殿，池冻已全融。
同椒园丈登蓬莱阁谒东坡先生祠即用先生取石韵
吴可驯（清代）

高阁涵远春，我来春欲改。长风起暗潮，万顷琉璃碎。

上映丹青起，硉矹分错采。下泊弹子涡，喷薄珠石琲。

抚景怀古人，先生遗像在。想当守郡时，谈笑吐云海。

雄笔振神山，壮观空大块。祇今读残碑，和者谁与对。

叹绝兹游奇，客抱豁以解。归路指东莱，花开犹我待。
浣溪沙 绿蝴蝶
叶静宜（清代）

省识园蔬叶二分。仙踪幻出碧罗裙。小青莫不是前身。

扑向花丛浑似叶，倦栖芳草梦无痕。绿天深处认难明。
汎小洞庭观奇石
王世贞（明代）

兹山饶奇石，混沌帝所凿。坠如渴猿饮，森若惊鹘搏。

龙睛过犹闪，猊坐望还却。万窍吸籁号，一柱危崖阁。

玲珑蔽秋涨，突兀生摇落。赤鲤舷际惊，白乌波面掠。

挥手揽青苍，为余佐杯勺。
枯木叹
李正民（宋代）

海隅有乔木，枝叶多离披。庇荫数亩地，郁郁凌云霓。

岁久渐生蠹，蠹盛木乃衰。朝蠹食其叶，暮蠹食其枝。

蠹虫日滋长，食饱肌肉肥。众叶渐零落，枝干亦枯萎。

僵仆大道侧，但存乾死皮。群蠹尽羽化，鼓舞四散飞。

蠹各得其所，此木谁怜之。吾嗟守株叟，抱膝空伤悲。
与潘文叔游衡岳四首 其一
赵蕃（宋代）

欲行雨如蓰，既出云若涌。山高一身微，风动万国汹。

岂唯林木悲，亦为毛发悚。众谓当亟回，吾行便贾勇。
汴水即事
祖无择（宋代）

波狂如箭雨如丝，汎汎扁舟瞥鸟飞。睡起讴鸦乍鸣橹，却思村舍听邻机。
忆邢惇夫
黄庭坚（宋代）

诗到随州更老成，江山为助笔纵横。
眼看白璧埋黄壤，何况人间父子情。
同东塘中江芝仙偶饮万资寓斋分韵
潘钟麟（清代）

浅酌妙无意，间寻若有期。闭门余积雪，拨火检残棋。

人境依山寂，花香耐客迟。居然陶谢席，醉墨湿新诗。
狱中见壁画佛
刘长卿（唐代）

不谓衔冤处，而能窥大悲。独栖丛棘下，还见雨花时。

地狭青莲小，城高白日迟。幸亲方便力，犹畏毒龙欺。
湖南使还留辞辛大夫
刘长卿（唐代）

王师劳近甸，兵食仰诸侯。天子无南顾，元勋在上游。

大才生间无，盛业拯横流。风景随摇笔，山川入运筹。

羽觞交饯席，旄节对归舟。莺识春深恨，猿知日去愁。

别离花寂寂，南北水悠悠。唯有家兼国，终身共所忧。
好事近·素壁走龙蛇
张榘（宋代）

素壁走龙蛇，难觅醉翁真迹。惟有断岗衰草，是几番经历。紫萸黄菊又西风，同作携壶客。清兴未阑归去，负晴空明月。
冈山树色
谢其仁（清代）

耸翠层峦峙海东，青山奇胜画图同。千岩缭绕低枝雾，万壑参图古木风。

阴覆砺房迷断壁，色幽橘树蔼晴空。高人谩说樵薪事，石径荒凉野草芃。
华岳下题西王母庙
李商隐（唐代）

神仙有分岂关情，八马虚随落日行。

莫恨名姬中夜没，君王犹自不长生。
酬尚颜上人
齐己（唐代）

紫绶苍髭百岁侵，绿苔芳草绕阶深。不妨好鸟喧高卧，

切忌闲人聒正吟。鲁鼎寂寥休辨口，劫灰销变莫宣心。

还怜我有冥搜癖，时把新诗过竹寻。
闻雁杂咏 其一 霜林闻雁
成鹫（清代）

繁霜变危绿，叶叶作秋声。绕树一为听，长空数雁鸣。

飘零无定所，远近自分明。共有坚冰戒，高飞惬野情。
箜篌引
姜夔（宋代）

箜篌且勿弹，老夫不要听。
河边风浪起，亦作箜篌声。
古人抱恨死，今人抱恨生。
南邻卖妻者，秋夜难为情。
长安买歌舞，半是良家妇。
主人虽爱怜，贱妾那久住。
缘贫来卖身。不缘触夫怒。
日日登高楼，怅望宫南树。
梦行云
龚自珍（清代）

晓帏怯春冷。重帘下，眠未醒。休翻翠被，恐教人惊省。

一枝艳艳文窗外，梨花凉弄影。

唾华襟上，啼红枕上，悲欢事，留浅印。娇柔无语，倩人探心性。

十分打叠情怀起，怕花愁月病。
冰谷泉
沈汝谐（宋代）

甃石才深数尺馀，一泓清冷若冰壶。泉源定与安平接，二水轻甘略不殊。
郊庙歌辞。享太庙乐章。大基舞
佚名（唐代）

猗与祖业，皇矣帝先。翦商德厚，封唐庆延。

在姬犹稷，方晋喻宣。基我鼎运，于万斯年。
陈九畴过访
庄昶（明代）

正作希夷睡一斋，梦中有客打门开。谁知陋巷穷居处，也有閒人为我来。

吾子少年希圣解，老夫白首钓鱼台。卧林一语真肝肺，莫遣他时误不才。
十三夜风雨作暑气顿尽明日与晁郎小饮
张耒（宋代）

雨洗风扫除，老火不复燎。
蓐收行正令，一夕清八表。
衰骸困烧煮，魂魄始可招。
东窗美一睡，灯火清自照。
银河西南注，促织近堂奥。
岁晚我何为，三觞醉清晓。
酬李从道太博
郭祥正（宋代）

秋水浸天无表里，间帆已过三千里。鹦鹉洲前逢故人，往事新愁还可纪。

祖朝熙熙民物好，长忆联车游五老。鸟啼花舞送春归，倏忽官书满三考。

从兹南北趋尘劳，往往遭嗤儿女曹。斗筲之禄未能弃，回首空羡严陵高。

相逢彼此惊迟暮，笔下琳琅写心素。荷花十顷绕君家，岂是荒榛碍归路。

悲歌不觉青衫湿，酒杯未满愁先入。闻说明朝趋玉京，直节如今恐难立。
徐僊书三首
陈师道（宋代）

诗成已作客儿语，笔下还为鲁直书。
岂是神仙未贤圣，不随时事向人疏。
句 其一
戚明瑞（宋代）

旧梦不堪游蚁国，生涯只合在渔舟。
宿严维宅送包佶（一作皇甫冉诗）
刘长卿（唐代）

江湖同避地，分首自依依。尽室今为客，惊秋空念归。

岁储无别墅，寒服羡邻机。草色村桥晚，蝉声江树稀。

夜深宜共醉，时难忍相违。何事随阳雁，汀洲忽背飞。
征边将
郑用锡（清代）

万里风寒夜枕戈，为君收拾旧山河。封侯岂是儒去福，愧向胡沙奏凯歌。
投老
高翥（宋代）

投老才营一把茅，前临官路后林坳。
最宜鸡犬无邻舍，好放牛羊有近郊。
春韭采来胜市食，秋鲈留取续山肴。
吾庐谁道难寻觅，古树排门尽鹊巢。
淮南送李司空朝觐
罗隐（唐代）

圣君宵旰望时雍，丹诏西来雨露浓。宣父道高休叹凤，

武侯才露本吟龙。九州似鼎终须负，万物为铜只待熔。

腊后春前更何事，便看经度奏东封。
挽陆君实
尹应许（宋代）

古今忠义独斯人，危在须臾见益真。
身不远亡忧丧节，君非同逝虑蒙尘。
平时谁执朝廷柄，末路方知社稷臣。
楚些欲招招不得，沧溟南望浩无津。
拟李白古风 其二
李坚（贞夫）（明代）

吾闻圣谟训，君道止于仁。大禹问辜泣，测然天地春。

秦隋何猰㺄，虫豸馋齐民。偶语亦何辜，一瓜杀三人。

天道岂蒙翳，巨祸不旋身。继冢鱼肉沸，亥广速夷沦。

嗟嗟殷鉴在，千古隋与秦。
谕马
仇远（元代）

山公有马不肯骑，东西徒步足力疲。
吾儿有力驾驭之，兀兀驰骤那敢嘶。
尔马亦似欺我老，乘驷乘骢非不好。
老翁自爱下泽车，放尔春郊饱青草。
甥馆五首
许月卿（宋代）

国士报国士，后人哀后人。
万物邪胜正，一理屈终伸。
秦暴二世灭，周仁八百春。
紫云楼上语，亿载宋深仁。
内苑十首 其六 芭蕉园
陈绍文（明代）

悬崖郁树古嵯岈，一入芭蕉路转斜。宸阁翠含燕市柳，御沟红泛汉宫花。

洞岩窈窕凝云气，芝草琅玕阅岁华。想得词臣焚草罢，好邀明月醉流霞。
答云间蒋驭闳
计东（明代）

西陵原上忆经过，屈首从君学《九歌》。岂意边书惊御宿，遂令复壁老山阿。

破家张俭飘零久，赁保王成辛苦多。今夕相逢还道故，数声鹤唳起庭柯。
属疾
杨亿（宋代）

积日劳无补，弥天疾未瘳。
马卿非避事，盛宪自多忧。
目眩花成果，心惊蚁斗牛。
豳冰那浣热，洛笛更生愁。
拂枕窗风度，穿簾隙日流。
唾壶從已缺，博齿亦慵投。
发箧寻桐录，支颐动越讴。
平生江海志，夕梦绕沧洲。
文宣王及其弟子赞
宋高宗（宋代）

彼美邽子，先圣是承。
墙仞已及，堂陛将升。
良玉斯琢，寒水必水。
锡壤平陆，茂实骞腾。
三十夜月
苏福（明代）

才周一月匝三旬，不见清辉有半痕。娥女夜眠甘守寂，恰如陈后闭长门。
帝里
罗邺（唐代）

喧喧蹄毂走红尘，南北东西暮与晨。谩道青云难得路，

何曾紫陌有闲人。杯倾竹叶侯门月，马落桃花御水春。

只合咏歌来大国，况逢文景化惟新。
渔家傲 其七 寄贺陈四隅方伯转左
夏言（明代）

少年同醉琼林宴。岁晚相看君独健。左辖新恩蒙帝眷。

欢声遍。福星喜向西江现。

济世经纶人共见。连芳宝桂尤堪羡。堂下紫薇花对面。

杯潋滟。百壶日倒休烦劝。
元旦即事
李之世（明代）

闻鸡未觉晓，辨色始知旦。谯楼鼓一声，惊起晨鸦散。

墙隈爆竹响，屋角岁灯烁。门前已戒御，中厨方进盥。

罗衣御旧尘，榆火试新爨。望门投空刺，东里复西闬。

蹲蹲衢巷窄，楚楚冠裳焕。儿童庆岁添，老大祝违算。

日月双跳丸，暗把流光弹。
长安寓居寄柏侍郎
李频（唐代）

霜轻两鬓欲相侵，愁绪无端不可寻。秦女红妆空觅伴，

郢郎白雪少知音。长亭古木春先老，太华青烟晚更深。

独向灞陵东北望，一封书寄万重心。